የውጭ ጉዲፈቻ በመታገዱ የሀገር ውስጡ ጨምሯል
አዲስ አበባ፦ የውጭ ጉዲፈቻ በመታገዱ የሀገር ውስጥ ጉዲፈቻ መጨመሩን የአዲስ አበባ ሴቶችና ህጻናት ጉዳይ ቢሮ አስታወቀ።በቢሮው የህጻናት ድጋፍ ክብካቤ ቡድን መሪ አቶ ኢያሱ ሳሙኤል በተለይ ለአዲስ ዘመን ጋዜጣ እንደተናገሩት፤ ብሄራዊ የህጻናት ፖሊሲ ተቀርጾ ከወጣበት ከ2009 ዓ.ም ጀምሮ የውጭ ሀገር ጉዲፈቻ በመታገዱ የሀገር ውስጡ እየጨመረ መጥቷል። ከእገዳው በፊት በተለያየ መንገድ ከሀገር ይወጡ የነበሩት ህጻናት ቁጥር ከፍተኛ ነበር የሚሉት አቶ ኢያሱ፤ የሀገር ውስጡ ግን በአዲስ አበባ በ2007 ዓ.ም ስድስት በአደራ ሶስት በጉዲፈቻ እንዲሁም በ2008 አምስት በአደራ ብቻ ነበር። ከአዋጁ በኋላ ግን በየአመቱ ቁጥሩን በመጨመር በ2009 ዓ.ም በአደራ 160 በጉዲፈቻ 150፤ በ2010 በጉዲፈቻ 148 በአደራ 138 እንዲሁም በ2011 ዓ.ም በጉዲፈቻ 172 በአደራ 156 ማስተላለፍ መቻሉን ተናግረዋል።እንደ አቶ ኢያሱ ገለጻ፤ እገዳው የተደረገው ህጻናቱ በማያውቁት ባህል ቋንቋና ማህበረሰብ ውስጥ ማደጋቸው ከማንነት ጋር ተያይዞ የሚነሱባቸው ማህበራዊ ስነ ልቦናዊ ቀውሶች ስለሚያጋጥማቸው ነው። ለክትትልና ለቁጥጥር አመቺ ስለማይሆን ብሎም በሀገር ውስጥ መሥራት እየተቻለ ለውጭ መደረጉ በሀገር ገጽታ ላይ የሚያመጣውም ተጽእኖ በመኖሩ መሆኑን ጠቁመዋል።እስካሁንም የሀገር ውስጥ ጉዲፈቻ ዝቅተኛ ሊሆን የቻለው በአግባቡ ባለመሰራቱና የግንዛቤ ክፍተት ስለነበር ሲሆን፤ በአሁኑ ወቅት ግን ቁጥሩ ከመጨመሩም ባለፈ ጠቅላይ ሚኒስትር ዶክተር አብይና ባለቤታቸውን ጨምሮ ሌሎች ታዋቂ ሰዎችም በጉዲፈቻ ልጆች ከወሰዱ በኋላ ወሳጅ ቤተሰቦች ወረፋ እስከመጠበቅ መድረሳቸውን ጠቁመዋል።አቶ እያሱ ጨምረው እንደተናገሩት፤ ቢሮው አምስቱን የጉዲፈቻ የአደራ፣ የማዋሀድ፣ የማህበረሰብ አቀፍ ድጋፍና አማራጭ የድጋፍ አገልግሎቶች በመጠቀም ህጻናትን ከችግር የመታደግና ተጠቃሚ የማድረግ ስራ ይሰራል። ለዚህም በስሩ ያሉትን ቀጨኔ የሴቶች፣ ኮልፌ የወንዶች፣ ክበበ ጸሀይ የጨቅላ ህጻናት ማቆያና ክብካቤ ማእከል እንዲሁም በወንጀል ውስጥ ገብተው የተገኙ ታዳጊዎች ተሀድሶ ማእከሎችን ይጠቀማል። በተጨማሪም ሰላሳ የሚደርሱ ከቢሮው ጋር በስምምነት የሚሰሩ እንደ አበበች ጎበናና ሰላም ህጻናት መንደር ያሉ በተመሳሳይ ተግባር የተሰማሩ የህጻናት ማሳደጊያ ተቋማት ጋርም በትብበር የሚሰራ ሲሆን ክትትልና ቁጥጥርም ያደርጋል።የህጻናቱን ደህንነትና ስነ ልቦና ለማስጠበቅና ለክትትል እንዲያመች ለወሳጅ ቤተሰቦች መስፈርቶች ተቀምጠዋል የሚሉት አቶ እያሱ፤ ከነዚህም መካከል አዲስ አበባ ነዋሪ መሆን፣ ሙሉ የጤና ምርምራ ማድረግ፣ ገቢው ከአምስት ሺ ብር በላይ የሆነና ቢቻል ሌላ የገቢ አማራጭ ያለው፣ የራሳቸው ቤት ያላቸው ቢሆን ይመረጣል፤ ከወንጀል ነጻ አሻራ የሚያቀርብ፣ የጋብቻ ሰርተፍኬትና የተጋቢዎች ስምምነት፣ አካባቢው ለህጻናቱ ምቹ መሆን እንዲሁም ወሳጆቹ ቤተሰቦች ከማህበረሰቡ ጋር ያላቸው ግንኙነት ሰላማዊ መሆኑ፣ ከእድር፣ ከሃይማኖት ተቋማት፣ ወይንም ከወረዳ ሴቶችና ህጻናት ቢሮ እንዲያቀርቡ እንደሚደረግም ጠቁመዋል። አቶ እያሱ እንዳሉት፤ የህጻናት ቤተሰብ መገኘት አለመገኘቱን ለማረጋገጥ የፖሊስ ሪፖርት ይዘገያል፤ የጤና ምርመራን በተመለከተም አጠቃላይ ምርመራ ውጤት በጽሁፍ እንዲሰጥ ሲጠየቅ በከተማው ካሉ ጤና ጣቢያዎች ፈቃደኛ ሆኖ የተገኘው አንድ ብቻ ነው። ከሆስፒታሎችም ፈቃደኛ የሚሆኑት ሶስት ብቻ ናቸው። ሌሎቹ በቃል ብቻ ነው። ይሄ ቢሮውን ብቻ ሳይሆን ቤተሰብንም ለእንግልት እየዳረገ በመሆኑ ከጤና ሚኒስቴር ጋር የመግባቢያ ሰነድ በመፈራረም በየክፍለ ከተሞቹ ለማስቀመጥ በእንቅስቃሴ ላይ ይገኛሉ። በተጨማሪም በአሁኑ ወቅት አብዛኛው የመራጮች ፍላጎት ሴት በመሆኑ ወንዶች ሳይመረጡ የሚቆይበት ሁኔታ አለ። ይህንንም ለማስተካከል የማግባባት ስራ እየተሰራ ይገኛል ሲሉ ተናግረዋል።አዲስ ዘመን
ጥር 5/2012ራስወርቅ ሙሉጌታ 